Plattelandse kiesers in Nederland stuur sterk boodskap aan regering in Den HaagProvinsiale verkiesings het die afgelope week in Nederland plaasgevind (Foto: lex van lieshout fotografie / ANP MAG / ANP via AFP) Kiesers in elkeen van Nederland se 12 provinsies het Woensdag ŉ duidelike waarskuwing aan die huidige regering in Den Haag gestuur. Veral plattelandse kiesers, insluitende boere, maar ook inwoners van plattelandse dorpe en die kleiner stede is uiters ongelukkig oor die regering van premier Mark Rutte se verreikende planne oor klimaatverandering en stikstofvrystelling in die natuur wat in praktyk beteken dat die regering 3 000 boere se grond wil koop of onteien, veekuddes dramaties wil verklein en sonplase en windlaaiers op landbougrond wil vestig en installeer. Die huidige regerende koalisie bestaan uit Rutte se klassiek-liberale Volkspartij voor Vrijheid en Demokratie (VVD); die sentristiese, histories landelike party die Christen-Demokratisch Appèl (CDA); die links-progressiewe Democraten 66 (D66) en die sentrum-linkse ChristenUnie (CU). Dié vier partye het almal in Woensdag se verkiesing setels in provinsiale wetgewers reg oor Nederland verloor. Al vier partye het ook setels in die hoërhuis, oftewel Eerste Kamer, van die Nederlandse parlement in Den Haag ingeboet. Kiesers het Dinsdag lede van die Waterschappen (Waterrade) in distrikte reg oor Nederland verkies, terwyl al die lede van die provinsiale wetgewers ook verkies is. Die lede van die Eerste Kamer word volgens die uitslae van die provinsiale verkiesings deur die provinsies aangewys en sal in Mei gefinaliseer word. Die Waterrade in Nederland is een van die oudste vorme van demokrasie in die wêreld met die eerste Waterraad wat reeds in die 12de eeu opgerig is en die formalisering van waterrade reg oor Nederland wat in 1255 gevolg het. Die grootste fokus Woensdag het egter op die provinsiale verkiesing geval omdat heelwat magte by provinsies berus en die uitslag van die provinsiale verkiesings ook die samestelling van die Eerste Kamer bepaal. Met ŉ oorlog op Europese grondgebied, hoë inflasie, ŉ enorme tekort aan behuising, veral in die Nederlandse stede, al hoe meer immigrante en veral asielsoekers wat Nederland binnekom, en die huidige regering se verreikende energie-, klimaat- en stikstofplanne kon kiesers wat teen die huidige regeringsbeleid gekant is, steeds ŉ stokkie daarvoor steek deur die regerende koalisie se meerderheid in die Eerste Kamer tot ŉ einde te bring. Die Tweede Kamer van die Nederlandse parlement is die belangrikste demokratiese instelling in die land en verkiesings vir lede van die Tweede Kamer vind apart van die provinsiale verkiesing plaas. Die volgende Tweede Kamer-verkiesing moet oor twee jaar plaasvind. Dit is in die Tweede Kamer wat alle wette geskryf, gedebatteer en goedgekeur word en dit is ook waar wisselwerking tussen die wetgewende en uitvoerende gesag plaasvind. Die Eerste Kamer het ŉ veel kleiner en meer beperkte rol, maar moet wel ook alle wette goedkeur. Die stempersentasie in Woensdag se verkiesing was die hoogste in ŉ provinsiale verkiesing sedert 1987. ŉ Nuwe party, die BoerBurgerBeweging (BBB) wat in Oktober 2019 opgerig is en in die Maart 2020-verkiesing een setel in die Tweede Kamer verower het, was Woensdag se groot wenner. Die party het bykans in elke provinsie die meeste stemme gekry en in baie Nederlandse provinsies sal daar voortaan moeilik sonder die BBB regeer kan word. In die Eerste Kamer sal die BBB voortaan 16 van die 75 setels hê. Dit maak dié party by verre die grootste in die Eerste Kamer. Die regerende VVD het van twaalf na tien teruggesak, terwyl die CDA se getal setels tot vyf gehalveer is. Die D66 het van sewe na ses teruggesak en die CU van vier na twee setels. Die vraag is of Rutte en sy koalisie gaan probeer om linkse partye soos GroenLinks (met agt setels) en die Partij van de Arbeid (PvdA) (met sewe setels) te betrek om die meerderheid te behou. Dit sal in die guns van die D66 tel. Die CDA, wat vir die grootste deel van die 20ste eeu die grootste party in Nederland was, is egter deur die afgelope twee verkiesings, Woensdag en ook in die Tweede Kamer-verkiesing in 2020, van ŉ reuseparty tot ŉ klein party gereduseer. Die party staar uitwissing in die gesig as hulle in ŉ linkse koalisieregering sou dien. Dit beken dat die huidige koalisieregering in Nederland in vervroegde Tweede Kamer-verkiesings selfs tot ŉ val kan kom. Wat in Woensdag se verkiesing in Nederland duidelik geword het, is dat die breuk tussen stedelike, globalistiese, links-liberale Nederlanders en die plattelandse meer konserwatiewe Nederlanders groter as ooit is. In Amsterdam het linkse partye meer as 80% van die stemme verower. In die platteland het regse partye in honderde dorpe in Overijssel, Flevoland, Drenthe, Friesland, Gelderland, Zeeland, Limburg en Noord-Brabant meer as 80% van die stemme op hulle verenig. Terwyl GroenLinks, D66 en die PvdA ten gunste van die uitkoop of onteiening van duisende boere se plase is, is die BBB en ander sentrumregse en regse partye, soos die Partij voor de Vrijheid (PVV), Juiste Antwoord 2021 (JA21), Forum voor Democratie (FVD) en Staatkundig Gereformeerde Partij (SGP), sterk gekant daarteen. Linkse partye wil minder boere en minder vee op plase en meer sonplase, windlaaiers en natuurparke hê. Linkse partye is ook ten gunste daarvan dat meer asielsoekers in Nederland toegelaat moet word, terwyl hulle grond wat vantevore landbougrond was wil gebruik om honderde duisende nuwe huise te bou. Die regse partye is ten gunste van presies die teenoorgestelde. Die afgelope twee jaar het ŉ reuseprotesbeweging in Nederland ontwikkel. Terwyl boere die fokuspunt van die protes was, het dit uitgebrei weens ongelukkigheid oor die Covid-19-inperkings, hoë inflasie en omvattende regeringsingrype deur politici wat volgens kiesers hul hand oorspeel het. Duisende Nederlandse vlae, veral in die platteland, het die afgelope ruk onderstebo gewapper uit protes teen veral die regering se beplande klimaatplanne. Terwyl duisende mense gereeld aan protesoptogte en ander protesaksie deelgeneem het, het politieke partye soos die BBB na vore getree om ŉ politieke stem aan die protesbeweging te gee. Die breuk tussen stedelike globaliste en landelike tradisionaliste is ŉ neiging wat hom die afgelope paar jaar ook in die VSA en in talle ander Europese lande soos Frankryk, Duitsland en Oostenryk afspeel. Woensdag se verkiesing in Nederland stuur nie net ŉ waarskuwing aan die regerende elite in Den Haag nie, maar ook aan regerings in ander Europese lande en aan die Europese Kommissie in Brussel wat ook drakoniese anti-landbou en linkse klimaatplanne dryf. Volgende jaar gaan kiesers in al 27 lidlande van die Europese Unie na die stembus om nuwe EU-parlementslede te verkies. Die temas wat in die Nederlandse verkiesing die botoon gevoer het, gaan sonder twyfel ook volgende jaar ŉ groot invloed op die EU-verkiesing hê. Opwindende, maar polities onsekere, tyd lê in die volgende paar jaar vir die meeste Europese lande voor.